
Kelátképző hibrid foszfán-foszfit ligandumok katalitikus vizsgálata aszimmetrikus allil-helyzetű szubsztitúciós reakciókban

Az aszimmetrikus allil-helyzetű szubsztitúció (Trost-féle AAA reakció) alkalmas szén-szén és szén-heteroatom (leggyakrabban O, N és S) σ-kötés enantioszelektív kialakítására. A Pd-katalizált reakció jelentőségét növeli az a tény, hogy a katalitikus ciklus intermedierjei spektroszkópiai módszerekkel könnyen vizsgálhatók, ami lehetővé teszi a mechanizmus részletesebb megismerését. A reakció előnyös tulajdonsága az, hogy sokkal enyhébb körülmények között megvalósítható, mint egy „hagyományos” alifás SN1 vagy SN2 reakció.

Munkám során királis hibrid foszfán-foszfit típusú ligandumokat vizsgáltam aszimmetrikus allil-helyzetű szubsztitúciós reakciókban. A katalitikus kísérletekben tanulmányoztam a különböző szerkezetű ligandumoknak a reakció optikai hozamára és aktivitására gyakorolt hatását, és ezen keresztül vizsgáltam a katalizátorok szerkezete és katalitikus tulajdonságai közötti összefüggést.
A vizsgálatok során bizonyítottam, hogy a kelátgyűrű mérete nagyban befolyásolja a komplex katalitikus tulajdonságait. Egyes reakciókban a hőmérséklet csökkentésével, valamint alkálifém-acetátok hozzáadásával szelektivitás-növekedést értem el. A ligandumokkal módosított katalizátor-komplexek aktivitását különböző oldószerekben is tanulmányoztam. Figyelemreméltó, hogy a reakció zöld oldószerekben az aktivitás és a szelektivitás csökkenése nélkül is megvalósítható. Megállapítottam, hogy az alkalmazott ligandumok kiemelkedően jó aktivitással szolgáltatják a kívánt terméket.1
 
1 Farkas G., Császár Zs., Szöllősy Á., Bakos J. Catal. Commun. (elküldve)

